Lluy caycunacta Jesus niyculmi yaćhapacünincunawan Cedron śhutiyu wayup wic-lädu chimpanman lipäcula.
Chayćhu juc wirta caśhancämanmi yaycapäcula.
Chay wirtaćhu achca cuti Jesus yaćhapacünincunawan juntunaculcaptinmi ipanchä Judaspis lisila.
Chaymanmi Judas ćhälun fariseocunaca puydï sasirdüticunaca caćhaśhan chuya wasip waquin täpänincunactawan achca cachacucunacta sumä armädu-cama michïrayüta lintirnayüta puśhapacüśha.
Ñatac Jesus caycuna pasananta yaćhalñam yalulcul “¿Mayantatan ashiyalcanqui?”
nin.
Niptinmi:
“Nazaret-lädu Jesustam” nipäcun.
Niptinmi:
“Yaꞌam cayá” nin.
Paycunawanmi ipanchä Judaspis cayäla.
Chaynu Jesus “Yaꞌam cayá” nïluptinmi ipaman cutityalcälishanćhu cućhpatityälälin.
Jesusñatacmi yapa:
“¿Mayantamari ashiyalcanqui?”
nin.
Niptinmi:
“Nazaret-lädu Jesustam” nipäcun.
Niptinmi:
“Yaꞌam cayá niyalcacñari.
Yaꞌacta ashiyalcämaptiquiꞌa paycuná jina liculcächun” nin.
Caynüpam lulacacula quiquin Jesus:
“Taytay umäśhayquicunapïta jucllantapis manam jitaycüchu” nishanca.
Simon Pedroñatacmi ispäda uywaśhanta jululcul sumä puydï sasirdütip uywaynin Malcup allï linlinta juclla pasächin.
Jinaptinmi Jesusñatac Pedrocta nin:
“Chay ispädayquita ćhulalänanman cutiycachiy.
¿Manachun Taytá caćhamuśhan sumä ñacaycäta ñacäman,
imatá?”
nil.
Niyällaptinmi Diospa chuya wasinpa täpänincuna,
cachacucunaca jinaman puydïnincäpis Jesusman lluy shipucälälil ćhänälälin.
Jinalculmi chay watapä ćhuläśha sumä puydï sasirdüti Caifaspa suyrun Anasman puśhälälin.
Cay Caifasmi Israelcunäta “Malcantin wañunanchicpïtá allinmi canman juc nunalla lluypi wañuptinꞌa” nïca cala.